КIуэкIуэ Тамарэ и вагъуэр ноби маблэ
ГъащIэр гъэщIэгъуэнщ, насыпыр къыздикIынур къыпхуэщIэнукъым, узыпэмыплъэхха фIыгъуэ къоуэлIэнри зыхуэIуа щыIэкъым. Кавказым и къалэ мыиным къыдэкIа хъы-джэбз цIыкIур дуней псом щыцIэрыIуэ актрисэ дауэ хъуа?
Зи гугъу тщIынур КIуэкIуэ Тамарэщ. Ар 1934 гъэм гъатхэпэм и 15-м Налшык къыщалъхуащ. Зи сабиигъуэр зауэ зэман гугъум хиубыда, быным я нэхъыжь Тамарэ и анэм сыткIи дэIэпыкъурт, и дэлъхумрэ къалъхуагъащIэ (1941 гъэм) и шыпхъу нэхъыщIэмрэ (зауэм щыIэ и адэм ар илъагъуну хунэмысу 1943 гъэм Керчь и деж щыхэкIуэдащ) якIэлъыплъырт.
Тамарэ фIыуэ еджэрт, литературэр, псом хуэмыдэу, усыгъэр зыхилъхьэ щыIэтэкъыми, 1953 гъэм Налшык педколледжым щIэтIысхьащ. Абы егъэджакIуэфI къыхэкIыну къыщIэ-кIынт и цIыхугъэ, Москва и Театр ЦIыкIум и актрисэ Ильина Валентинэ зэгуэр уэрамым щримыхьэлIамэ. Аращ Тамарэ къыжезыIар Москва къикIыу Налшык егъэджакIуэ гуп къызэрыкIуар, актерхэр щагъэхьэзыр факультетым щрагъэджэну студентхэр къыхахын папщIэ. КIуэкIуэр а цIыхубзым тригъэгушхуащ и зэфIэкIыр игъэлъэгъуэну икIи абы хуигъэхьэзырын щIидзащ. Теплъэ зэкIуж зиIэ Тамарэ актрисэ гъуэзэджэ къызэрищIыкIынум Москва къикIа профессорхэм гу лъатэри, ГИТИС-м щIагъэтIысхьащ.
Илъэс дэкIа нэужь, Тамарэ ирагъэблэгъащ «Шарф любимой» художественнэ фильмым хэтыну. Ар Одессэ щыIэ киностудием щытрахырт. КIуэкIуэ Тамарэ камерэм щымышынэу икIи дахэ дыдэу къищу къыщIэкIащ. Абы иужькIэ актрисэр нэ-гъуэщI фильмхэми хэтыну ираджэу щIадзащ икIи абыхэм ящыщ зым щыджэгуну арэзы темыхъуэн лъэ-кIакъым. Ар кинорежиссер щIалэхэу Ибрагимов Аждаррэ Гурин Ильярэ Назым Хьикмэт и сценарийм къытращIыкIа «Двое из одного квартала» япэ фильмырт.
КIуэкIуэ Тамарэ и творческэ ехъулIэныгъэ нэхъ иныр абы зэрыхэтам кърикIуауэ къыщIэкIынущ.Куэд мыщIэу «ФатIимэ» фильмым роль нэхъыщхьэр щигъэзэщIэну абы къыхуагъэфэщащ. Дэтхэнэ зы актрисэри зыщIэхъуэпс псори мы фильмым щызэхуэхьэсат — литературэр и лъабжьэт (фильмым и сценарийр къытращIыкIащ осетин литературэм и классик Хетагуров Коста и поэмэм), и сюжетыр драмэкIэ гъэнщIат, гуузт, режиссер-постановщикыр нэхъыфI дыдэ-хэм ящыщу къалъытэ Долидзе Си-кот.
Фильмым щIэупщIэшхуэ иIащ. Псом хуэмыдэу телъыджэ ящыхъуат КIуэкIуэм и джэгукIэр. Киев щекIуэкIа Союзпсо кинофестивалым Тамарэ «ЦIыхубз роль нэхъыфI» саугъэтыр къыщыхуагъэфэщат.
Тамарэ ГИТИС-м и иужьрей курсым къыщIагъэкIыжащ, фильмым зэман куэд тригъэкIуадэу еджапIэр Iэпэдэгъэлэл зэрищIам и зэранкIэ. Лэжьыгъэр дунейм къытехьэным и пэ къихуэу, абы еплъа Ромм Михаил КIуэкIуэ Тамарэ и диплом лэжьыгъэр ВГИК-м (кинематографиемкIэ Союзпсо къэрал институтым) щыпхигъэкIыну хуигъэлъэгъуащ. Ауэ телъыджэ къэхъуащ: актрисэр щеджа институтым щIагъэтIысхьэжри, и диплом лэжьыгъэр пхигъэкIыну хуит ящIащ… «ФатIимэ» фильмымкIэ!
1959 гъэм Тамарэ щылэжьэну ирагъэблагъэ Киноактерым и театр-студием. Ар хэтащ тхыдэр зи лъабжьэ «Хамза», «26 бакинских комиссаров», «Нариман Нариманов», иджырей гъащIэм теухуа «Зумрад», «Под пеплом — огонь», «Обвал», «Лавина с гор», «Спроси своё сердце», «Земля, море, огонь, небо», «Третья дочь», «Тайна пещеры Каниюта», «Птица Семург» фильмхэм.
КIуэкIуэр зэпымыууэ ирагъэблагъэ Москва щекIуэкI дунейпсо кинофестивалхэм, Азием, Африкэм, Латин Америкэм я къэралхэм къыщызэрагъэпэщ апхуэдэ зэхыхьэхэм. 1971 гъэм, Къэбэрдей-Балъкъэр АССР-р илъэс 50 зэрырикъур щагъэлъапIэ гуфIэгъуэ Iуэхум хэту, Тамарэ хъыбар гуапэ къыIэрыхьащ — «РСФСР-м щIыхь зиIэ и артисткэ» цIэ лъапIэр къыфIащат.
Илъэс 20 зэрырикъурэ Москва щыпсэуми, КIуэкIуэ Тамарэ щалъхуа щIыналъэр — Къэбэрдей-Балъкъэрыр — зэи зыщигъэгъупщэркъым, зэрыадыгэм ирогушхуэ. Илъэсым зэ нэхъ мыхъуми актрисэр Налшык къокIуэжри и Iыхьлыхэр, благъэхэр зре-гъэлъагъу, и ныбжьэгъухэм я деж щохьэщIэ, хьэуа къабзэкIэ мэбауэ.
Республикэр, къэралыр зэрыгушхуэ КIуэкIуэ Тамарэ щыджэгуа фильмхэм ноби щIэупщIэ яIэщ. Актрисэ цIэрыIуэр гукъыдэжрэ дэрэжэгъуэрэ щымыщIэу псэуну ди гуапэщ!
ТЕКIУЖЬ Заретэ.
